amanoisuno/poetBack huggingface dataset:
秋夜偶成 陳著 
小築塵囂外，清標秋氣中。荻花渾妒月，梧葉已嫌風。釣箔驚簷馬，冊燈覓候蟲。困來還倚竹，此意有誰同。
次前韻與舅氏竺九成求芋 陳著 
何處蹲鴟美，雲南一望中。角巾臨晚歲，拙語寄西風。喜報無乾鵲，緘回靳篆蟲。還詩元有例，盍與昔人同。
次韻徐直翁仙霞嶺近衢州 陳著 
道大誰能用，功名一念微。釋然文石夢，輕似岫雲歸。霞嶺空重歷，天書的又飛。翻身鳳池去，分閫却成非。
次韻童尚質書懷三首  其一 陳著 
夜室清如許，檠鐙便且明。哦詩鬚已斷，看劍氣難平。露戶浸孤月，江城知幾更。枕書俄作夢，夢覺骨毛輕。
次韻童尚質書懷三首  其二 陳著 
地偏人迹悄，月到小窗明。鼓瑟希曾點，觀書慨屈平。物情閒裏見，世事夢中更。不著黄粱枕，虛名已自輕。
次韻童尚質書懷三首  其三 陳著 
夜寂氣如洗，心閒理自明。凝香清夢寐，讀易悟生平。月樹烏驚曉，雲階鶴報更。閉門佳致意，名利一毛輕。
寄貝勉齋馮桂坡 陳著 
道誼不今古，世情空淺深。共君聯夜話，慰我一生心。對酒清鐙影，分襟細雨陰。天南豈無雁，時得寄書音。
嘉興道中 陳著 
此來知幾番，此景孰能言。有堰留河水，無山礙稻邨。船收菱入市，家植桂當門。風物有如此，誰招二陸魂。
六里橋 陳著 
拒霜紅蓼叢，兩岸遞迎逢。風雨日易夜，江湖秋似冬。縱觀心浩蕩，無事夢從容。不問程途遠，詩情節節濃。
四安縣道中望一山最尖青問轎夫云是饅頭山因有詩 陳著 
眼前山忽好，他處特紛紛。四下正鋪野，一尖高入雲。乾坤分外闊，江浙此閒分。我欲更邨號，尊爲卓秀君。
到四安 陳著 
雨中行數日，今日得新晴。山到浙閒秀，船從海上行。市腥逢海錯，人語带京聲。此去總佳景，坡仙曾細評。
長兒吉初生日以四十字示之 陳著 
吾年五十五，汝生方九年。雖知得子晚，亦擬壽家傳。立己要莊重，存心無躁偏。人皆可向上，從否勿歸天。
嵊縣勸農途中示同寮二首  其一 陳著 
連朝風或雨，今日却霜晴。簇翠麥苗起，纈斑麻甲生。雞邨炊色軟，牛隴種痕平。此意與誰共，老農歡笑聲。
嵊縣勸農途中示同寮二首  其二 陳著 
老農歡笑聲，三十里春程。笳鼓斷還續，杯盤坐又行。誰云償縣債，正好看民情。歸去不妨晚，出山溪月明。
剡中明心寺 陳著 
塵勞一笑非，忽此坐多時。當谷寺如井，滿山泉可池。林暄蟬噪早，沙冷筍生遲。又見老僧說，此中蘭最奇。
剡縣次韻石瑶林帥幹春宴 陳著 
歲君初領事，豹尾簇黄幡。雪喜三番白，春纔幾日斑。市盤妝菜活，宮勝壓花繁。便覺東風轉，四山浮翠環。
解剡回家過陳公嶺 陳著 
漫仕當閒遊，歸程更自留。嶺高雲送脚，路險石垂頭。家近聽鄉語，山分認水流。溪橋聊小憩，雙鷺去悠悠。
山家即事 陳著 
小築山之下，林泉景自成。閒花隨付分，啼鳥本無情。日暮嶺雲合，雨餘溪水清。相逢是樵客，堪與話平生。
山居避難六首  其一 陳著 
三十六風輪，清磨萬古人。軍興山勝市，歲歉富齊貧。破絮身饒垢，乾糧舌費津。吾生不足問，世事入長顰。
山居避難六首  其二 陳著 
并刀越砥磨，天奈北風何。到處聞流杵，何時報止戈。逃藏愁木柵，淪落泣毬窩。多少巖阿□，真成病伏波。
山居避難六首  其三 陳著 
宦遊二十載，時異即東還。勇棄斗升給，本無分寸攀。家貧空婦巧，學廢重時頑。平世已無況，況巢松竹關。
山居避難六首  其四 陳著 
患難合扶携，臨危路各迷。傳聞妻奔北，邂逅子隨西。心悼驚雷燕，身寒立雨雞。明朝問家事，空壁雪風淒。
山居避難六首  其五 陳著 
避地託山翁，歸心亦欲東。西邨明騎火，北渡撼兵風。抖擻塵衣黑，摩挲淚眼紅。何如且深隠，苟活老光鴻。
山居避難六首  其六 陳著 
人生有如夢，世變亦浮漚。無有悟雙遣，窮通歸四休。終期風日美，不見雪霜愁。此意因相諗，聊寬無益憂。
倪峰避難 陳著 
衰年踏險行，五賊太無情。落葉滑霜路，空山生夜聲。相携德耀隠，幾喪卜商明。歸計未爲是，時時心自驚。
山家即事 陳著 
逃難走山巔，如何要順便。食艱蔬勝肉，衣薄炭輸綿。深靜初心見，高虛遠目鮮。沈思亦自好，寫景欠龍眠。
雨後雪 陳著 
深山雨易雪，片大不成花。翁媼熱摩面，兒童寒戰牙。如居峩頂寺，休問洛陽花。宜麥今雖兆，明年事未涯。
雪復晴 陳著 
冬來多是雨，日日望雲回。飄灑不成雪，連綿如入梅。高風吹日上，短景爲山催。那問歸家事，牀頭有宿醅。
似范景山 陳著 
我輩豈池蛟，飛騰此一交。天門驚路梗，冰港笑舟膠。甘甚新薇蕨，依然故草茅。從今門外事，洗耳學由巢。
還家得驚報復回避所 陳著 
北馬又經山，傳聞頃刻閒。山將身坐斷，家有夢飛還。吞哭自憐甫，忍饑誰念顔。真成傷箭鳥，翼翼怕虛彎。
夜宿倪菴坐雨二首  其一 陳著 
一自入菴來，翛然百念灰。松風晴後雨，澗水靜中雷。鄰戶祈蠶母，樵翁挾雉媒。若無山外事，何必過天台。
夜宿倪菴坐雨二首  其二 陳著 
連朝雲靄靄，一夜雨颼颼。漲霧黑天曉，洗山黄澗流。潤深麻長骨，濕重麥垂頭。春水可農事，只愁兵未休。
杜工部詩有送弟觀歸藍田迎新婦二首偶與縣尉弟達觀同名娶事又同因韻戲示  其一 陳著 
墨龜初卜食，青鳥好音回。冰玉皆前契，風波任外來。重因藍袖舞，輕放赤城開。此事關宗事，終須飲醮杯。
杜工部詩有送弟觀歸藍田迎新婦二首偶與縣尉弟達觀同名娶事又同因韻戲示  其二 陳著 
扇手笑終在，琴心曲暗留。相期星戶夕，莫負月娥秋。金瀨遲揚旆，藍橋趣問舟。定將先入夢，驂鳳繞簫樓。
次韻張子華見寄 陳著 
老矣息林邱，平生不徑由。知心時一見，安分別無求。寒卧死中活，榮華樂處憂。世閒何限事，曾看過雲不。
三月晦日同弟觀姪津往寶幢哭刑部伯求弟道從茅山泊東林寺弟觀有詩三首因次韻 東林寺 陳著 
投憩得幽寺，便忘行路遥。竹邊流水過，門外好山朝。金相已流土，海音無復潮。池簷立良久，老衲忽相邀。
三月晦日同弟觀姪津往寶幢哭刑部伯求弟道從茅山泊東林寺弟觀有詩三首因次韻 寺前即事 陳著 
劫火不飛處，便如仙洞源。載秧交野艇，賣筍到僧門。潮水河分港，南風雨暗村。家山百里外，回首已黄昏。
三月晦日同弟觀姪津往寶幢哭刑部伯求弟道從茅山泊東林寺弟觀有詩三首因次韻 坐雨 陳著 
山泉今已矣，開落夢中花。欲哭青松墓，却留黄檗家。眼花飛作練，心事苦如茶。造物故相阻，雨陰殊未涯。
次韻延慶僧惟巧山見贈 陳著 
巧山元不巧，此處不容傳。意到頭撞壁，吟香口有蓮。江山皆逆旅，風月獨知賢。世事如何說，相看一笑邊。
次韻西山寺主僧清月 陳著 
高占古松閒，塵埃笑却還。禪機參翠竹，詩價重青山。長與雲分榻，時從鶴出關。誰云寺門小，窮處足清閒。
俞蓀墅示以雜興四首乃用危驪塘所次唐子西韻因次韻  其一 陳著 
小小山前屋，深深竹裏門。艱關諳世夢，寬綽養天根。趣涉詩書圃，名歸耕釣邨。日長無一事，笑諾子孫繁。